Skimmelsiektes is aandoenings wat deur skimmels veroorsaak word en tas die mens, diere en plante aan. Van al die bestaande skimmelspesies is slegs enkeles siekteveroorsakend. Bepaalde skimmels wat normaalweg op die vel of in die maag-dermkanaal van die mens en diere lewe, kan onder bepaalde omstandighede (byvoorbeeld as die liggaam verswak is deur die een of ander siekte) 'n skimmelsiekte veroorsaak. Geen eenstemmigheid bestaan oor die terminologie van skimmelsiektes nie. Skimmelsiektes (mikose) by die mens, diere en plante word deur skimmels veroorsaak. Sommige skimmelsiektes is besmetlik, maar die besmetlikheid is baie minder as die van bakteriële en virusinfeksiesiektes. By die mens kom menslike en dierlike skimmelinfeksies voor. Eersgenoemde se besmetting vind plaas van mens tot mens en by laasgenoemde word die mens deur ŉ dier besmet. Hierdie twee vorme van besmetting kan waargeneem word by veral oppervlakkige velskimmelsiektes (dermatomikose). Die infeksies wat by 'n dier opgedoen word, verloop gewoonlik baie hewiger as die wat by 'n ander persoon opgedoen word. By die mens kan skimmelsiektes ook nog ontstaan deur kontak met skimmels wat op plante of dooie voorwerpe lewe.